Vindmøllevingen er en del af Siemens Gamesa's nye 11 MW mølle, der kan producere strøm til 10.000 husstande

Ved middagstid rullede den første af tre kæmpe møllevinger afsted fra Hanstholm Havn mod testcentret i Østerild. Vindmøllevingerne er 94 meter lange og vejer et halvt hundrede tons. Transporten foregår på en 70 meter lang, selvkørende blokvogn. Vindmøllevingerne har været på Hanstholm Havn siden søndag, fordi det har blæst for meget til, at man kunne transportere vingerne til Østerild. Transporten af den første vindmøllevinge forventes at tage mellem tre og fire timer. I det tidsrum vil der periodisk være spærret for anden trafik på rute 29 mellem Hanstholm og Østerild. Strøm til 10.000 husstande Møllevingerne skal monteres på Siemens Gamesa's nye 11 MW mølle. Kæmpemøllens nacelle (huset) er allerede ankommet til Østerild. Nacellen er 20 meter bred og 14,5 meter høj, og når den nye møller engang er rejst, strækker den sig 236,5 meter op i luften. Den nye vindmølle får en kapacitet på 10 megawatt og vil derfor kunne producere strøm til 10.000 husstande - det er 30 procent mere end den mølle otte megawatt, som i forvejen står i Østerild.